ବ୍ରହ୍ମପୁରଃ ପୁଣି ଥରେ ଧରାପଡିଲା ଲକ୍ଷ ଲକ୍ଷ ଟଙ୍କା । ଗଞ୍ଜେଇ ଧରପଗଡ଼ ବେଳେ ଧରାପଡ଼ିଲା ନଗଦ 33ଲକ୍ଷରୁ ଅଧିକ ଟଙ୍କା । ଗଞ୍ଜେଇ ଚୋରାଚାଲାଣ ଯାଞ୍ଚ କରିବା ପାଇଁ ଅପେକ୍ଷା କରିଥିବା କର୍ମଚାରୀଙ୍କ ହାବୁଡ଼ରେ ପଡିଲା 33ଲକ୍ଷ 66ହଜାର ନଗଦ ଟଙ୍କା । ବ୍ରହ୍ମପୁର ଅବକାରୀ ଗୁଇନ୍ଦା ବିଭାଗ ଅଧିକାରୀମାନେ ବସରେ ଗଞ୍ଜେଇ ତନଖି ବେଳେ ଜଣେ ବ୍ୟକ୍ତିଙ୍କ ବ୍ୟାଗ ଯାଂଚ କରିଥିଲେ । ହେଲେ ବ୍ୟାଗ ଯାଂଚ ବେଳେ ଧରାପଡିଲା ବିଡ଼ା ବିଡ଼ା ଟଙ୍କା । ଏତେ ପରିମାଣର ଟଙ୍କା ଦେଖି ସଂପୃକ୍ତ ବ୍ୟକ୍ତିଙ୍କୁ ପଚରାଉଚୁରା କରିଥିଲେ । ହେଲେ କଥାରେ ତାଳମେଳ ନଥିବାରୁ ଟଙ୍କା ସହ ଅଭିଯୁକ୍ତକୁ ପୋଲିସ ଜିମା ଦେଇଥିଲେ ।
ସୂଚନା ଥାଉକି, ଗତ ଅଗଷ୍ଟ ମାସରେ ବ୍ରହ୍ମପୁର ଅବକାରୀ ଗୁଇନ୍ଦା ଇନ୍ସପେକ୍ଟର ହୃଦୟାନନ୍ଦ ସାମନ୍ତ ଏବଂ ତାଙ୍କ ଟିମ୍ ଲାଞ୍ଜିପଲ୍ଲୀ ବାଇପାସ୍ ନିକଟରେ ଯାନବାହାନ ଅଟକାଇ ଯାଂଚ କରୁଥିଲେ । ମୁଖ୍ୟତଃ ଗଞ୍ଜେଇ ଚୋରାଚାଲାଣ ରୋକିବା ପାଇଁ ଏହି ଟିମ ଯାଞ୍ଚ କରୁଥିଲେ । ଏହି ସମୟରେ ମହାରାଷ୍ଟ୍ରର ନମ୍ବର ରହିଥିବା ଏକ କାର ସେହି ରାସ୍ତା ଦେଇ ଯାଇଥିଲା । ଅଧିକାରୀମାନେ ସନ୍ଦେହରେ କାରକୁ ଅଟକାଇ ଯାଞ୍ଚ କରାଯିବା ପରେ କାର୍ ଭିତରୁ କିଛି ପରିବା ବ୍ୟାଗ୍ ମିଳିଥିଲା । ପରିବା ବ୍ୟାଗରେ ପୁଳା ପୁଳା ଟଙ୍କା ଦେଖି ତାଟକା ହୋଇଯାଇଥିଲେ ତଦନ୍ତକାରୀ ଟିମ । ବ୍ୟାଗରୁ ବାହାରିଥିଲା 23ଟି ସୁନା ବିସ୍କୁଟ । ଆଉ ମଧ୍ୟ ବ୍ୟାଗ ଭିତରୁ ମିଳିଥିଲା ୧ କୋଟି ୨୨ ଲକ୍ଷ ୫୦ ହଜାର ଟଙ୍କା । ଏନେଇ ଅବକାରୀ ବିଭାଗ ବୈଦ୍ୟନାଥପୁର ଥାନାକୁ ସୂଚନା ଦେବା ପରେ ପୋଲିସ ସୁନା ବିସ୍କୁଟ ସମେତ ଟଙ୍କା ଜବତ କରିଥିଲା । ପୁଣି ଏତେ ପରିମାଣରେ ଟଙ୍କା ମିଳିବା ଘଟଣାକୁ ନେଇ ବ୍ରହ୍ମପୁର ସହରରେ ଚର୍ଚ୍ଚା ଜୋର ଧରିଛି ।
